《大水叹五首 其二》
清代·沈树本

溪水日夜长，莫辨芦荻洲。桥面撑巨筏，门内维行舟。

邻家有破灶，来往纷游鯈。望中见屋脊，簸荡如浮沤。

下田不可救，沉没无一留。高田筑版插，全力保瓯窭。

须臾仍溃决，一概成洪流。谁绘《洚洞图》，为民陈凤楼？

帝尧方咨儆，应切怀襄忧。

作者简介：浙江归安人，字厚馀。康熙五十一年进士。官编修。工诗，喜奖进后学。有《德本录》、《舱翁诗集》、《湖州诗摭》。